**МИНИСТЕРСТВО  НА ЗЕМЕДЕЛИЕТО И ХРАНИТЕ**

**Наредба за изменение и допълнение на Наредба № 3 от 2015  г. за условията и реда за прилагане на Схемите за директни плащания**(обн., ДВ, бр. 16 от 2015 г.; доп., бр. 31 и 80 от 2015 г.; изм. и доп., бр. 16, 50 и 69 от 2016 г.)

**§ 1.**В чл. 5 се правят следните изменения:

1. В ал. 1 думите „тераси“ и „буферни ивици“ се заличават.

2. В ал. 2 думите „и буферните ивици“ се заличават.

**§ 2.**Член 7 се отменя.

**§ 3.**В чл. 8 се правят следните изменения:

1. Точка 1 се изменя така:

„1. живи плетове или обрасли с дървесна растителност ивици с широчина до 10 м и дървета в редица с корона с диаметър не по-малък от 4 м; разстоянието между короните не надхвърля 5 м;“.

2. Точки 2, 3, 6 и 7 се отменят.

**§ 4.**Член 9 се отменя.

**§ 5.**В чл. 15, ал. 1 след думите „млади земеделски стопани“ се поставя запетая и се добавя „при кандидатстване за първи път по схемата или при промяна на обстоятелствата,“.

**§ 6.**В чл. 17 ал. 2 се изменя така:

„(2) Кандидатите за подпомагане по схемата по ал. 1 предоставят:

1. сертификат, издаден при условията и по ред, определен от Закона за посевния и посадъчния материал, за сортовете, вписани в Сортовата листа на Република България, или документ/етикет, издаден от съответната служба на държавата членка, за сортовете, вписани в Общия каталог на сортовете от земеделски растителни видове, публикуван в Официален вестник на Европейския съюз – при подаване на заявлението за подпомагане;

2. сключен договор за изкупуване на произведената от тях продукция от културата памук, а когато са производители и преработватели едновременно, могат да предоставят и складови разписки до 1 декември на годината на кандидатстване в съответната областна дирекция на Държавен фонд „Земеделие“ – Разплащателна агенция (ДФЗ – РА), по постоянен адрес на кандидата – физическо лице, или адрес на управление на кандидата – юридическо лице или едноличен търговец. Документите се подават лично или чрез представител, упълномощен с нотариално заверено пълномощно.“

**§ 7.**Членове 18 и 19 се изменят така:

„Чл. 18. Прилагат се следните схеми за обвързано с производството подпомагане:

1. схема за обвързано подпомагане за млечни крави;

2. схема за обвързано подпомагане за млечни крави под селекционен контрол;

3. схема за обвързано подпомагане за млечни крави в планински райони (5 – 9 животни);

4. схема за обвързано подпомагане за месодайни крави и/или юници;

5. схема за обвързано подпомагане за месодайни крави под селекционен контрол;

6. схема за обвързано подпомагане за овце-майки и/или кози-майки в планински райони (10 – 49 животни);

7. схема за обвързано подпомагане за овце-майки и/или кози-майки под селекционен контрол;

8. схема за обвързано подпомагане за биволи;

9. схема за обвързано подпомагане за плодове (основна група);

10. схема за обвързано подпомагане за плодове (сливи и десертно грозде);

11. схема за обвързано подпомагане за зеленчуци (основна група);

12. схема за обвързано подпомагане за оранжерийни зеленчуци;

13. схема за обвързано подпомагане за зеленчуци (зеле, дини и пъпеши);

14. схема за обвързано подпомагане за протеинови култури.

Чл. 19. (1) Право на подпомагане по схемата за обвързано подпомагане за млечни крави имат земеделски стопани, които отглеждат в стопанството си 10 и повече млечни крави, които са с предназначение за производство на мляко.

(2) Заявените за подпомагане животни по схемата по ал. 1 трябва да:

1. са идентифицирани с по една ушна марка на всяко ухо, одобрена от Българската агенция по безопасност на храните (БАБХ), с еднакъв идентификационен номер;

2. са въведени в системата за идентификация и регистрация на животните на БАБХ;

3. са вписани в регистъра на животните в животновъдния обект съгласно изискванията на чл. 132, ал. 1, т. 8 от Закона за ветеринарномедицинската дейност (ЗВД);

4. имат индивидуални паспорти съгласно изискванията на чл. 132, ал. 1, т. 9 ЗВД.

(3) Земеделските стопани, кандидати по схемата по ал. 1, трябва да продължат да отглеждат заявените млечни крави най-малко 80 дни от деня, следващ последния ден за подаване на заявленията за подпомагане.

(4) Земеделските стопани, кандидати по схемата по ал. 1, трябва да са реализирали количества мляко и/или млечни продукти в еквивалент мляко, съответстващи най-малко на 1500 кг мляко на млечна крава за животните в стопанство изцяло в планински райони и най-малко на 2000 кг мляко на млечна крава за животните в останалите стопанства за периода от 1 октомври на предходната година до 30 септември на годината на кандидатстване.

(5) Помощта по схемата по ал. 1 се изплаща до 250-ото допустимо за подпомагане по схемата животно в стопанството.

(6) Размерът на помощта по схемата по ал. 1 се определя на брой допустими за подпомагане животни, за които земеделските стопани са реализирали минималното количество мляко, определено по ал. 4, и са предоставени доказателства за тази реализация.“

**§ 8.**Създават се чл. 19а и 19б:

„Чл. 19а. (1) Право на подпомагане по схемата за обвързано подпомагане за млечни крави под селекционен контрол имат земеделски стопани, които отглеждат в стопанството си 20 и повече млечни крави от една порода под селекционен контрол с предназначение за производство на мляко.

(2) Заявените за подпомагане животни по схемата по ал. 1 трябва да:

1. са идентифицирани с по една ушна марка на всяко ухо, одобрена от БАБХ, с еднакъв идентификационен номер;

2. са въведени в системата за идентификация и регистрация на животните на БАБХ;

3. са вписани в регистъра на животните в животновъдния обект съгласно чл. 132, ал. 1, т. 8 ЗВД;

4. имат индивидуални паспорти съгласно чл. 132, ал. 1, т. 9 ЗВД;

5. са вписани в Главния раздел на родословна книга съгласно Регламент (ЕС) 2016/1012 на Европейския парламент и на Съвета от 8 юни 2016 г. относно зоотехнически и генеалогични условия за развъждане, търговия и въвеждане в Съюза на чистопородни разплодни животни, хибридни разплодни свине и зародишни продукти от тях, за изменение на Регламент (ЕС) № 652/2014 и директиви 89/608/ЕИО и 90/425/ЕИО на Съвета и за отмяна на определени актове в областта на развъждането на животни (OB L 171, 29 юни 2016 г.), наричан по-нататък „Регламент относно разплодните животни“;

6. са вписани в регистрите по чл. 18, ал. 6 от Закона за животновъдството;

7. имат издадени зоотехнически сертификати, които се проверяват при контрола по чл. 26а, ал. 2 от Закона за подпомагане на земеделските производители (ЗПЗП).

(3) Земеделските стопани, кандидати по схемата по ал. 1, трябва да продължат да отглеждат заявените животни най-малко 80 дни от деня, следващ последния ден за подаване на заявленията за подпомагане.

(4) Земеделските стопани, кандидати по схемата по ал. 1, трябва да са реализирали количества мляко и/или млечни продукти в еквивалент мляко, съответстващи най-малко на 4000 кг мляко на млечна крава, с изключение на кравите от застрашените от изчезване породи съгласно приложение № 6, за периода от 1 октомври на предходната година до 30 септември на годината на кандидатстване.

(5) Условията по ал. 2, т. 5 и 6 се проверяват и отбелязват от ИАСРЖ в системата за идентификация и регистрация на животните на БАБХ.

(6) Размерът на помощта по схемата по ал. 1 се определя на брой допустими за подпомагане животни, за които земеделските стопани са реализирали минималното количество мляко, определено по ал. 4, и са предоставени доказателства за тази реализация.

Чл. 19б. (1) Право на подпомагане по схемата за обвързано подпомагане за млечни крави в планински райони (5 – 9 животни) имат земеделски стопани, които отглеждат в стопанството си от 5 до 9 (включително) крави с предназначение за производство на мляко и чиито стопанства са в планински район.

(2) Заявените за подпомагане животни по схемата по ал. 1 трябва да:

1. са идентифицирани с по една ушна марка на всяко ухо, одобрена от БАБХ, с еднакъв идентификационен номер;

2. са въведени в системата за идентификация и регистрация на животните на БАБХ;

3. са вписани в регистъра на животните в животновъдния обект съгласно чл. 132, ал. 1, т. 8 ЗВД;

4. имат индивидуални паспорти съгласно чл. 132, ал. 1, т. 9 ЗВД.

(3) Земеделските стопани, кандидати по схемата по ал. 1, трябва да продължат да отглеждат заявените млечни крави най-малко 80 дни от деня, следващ последния ден за подаване на заявленията за подпомагане.

(4) Размерът на помощта по схемата по ал. 1 се определя въз основа на броя заявени и допустими за подпомагане животни в стопанството.“

**§ 9.**Членове 20 и 21 се изменят така:

„Чл. 20. (1) Право на подпомагане по схемата за обвързано подпомагане за месодайни крави и/или юници имат земеделски стопани, които отглеждат в стопанството си пет и повече месодайни крави и/или юници с предназначение за производство на месо.

(2) Заявените за подпомагане животни по схемата по ал. 1 трябва да:

1. са идентифицирани с по една ушна марка на всяко ухо, одобрена от БАБХ, с еднакъв идентификационен номер;

2. са въведени в системата за идентификация и регистрация на животните на БАБХ;

3. са вписани в регистъра на животните в животновъдния обект съгласно чл. 132, ал. 1, т. 8 ЗВД;

4. имат индивидуални паспорти съгласно чл. 132, ал. 1, т. 9 ЗВД.

(3) Земеделските стопани, кандидати по схемата по ал. 1, трябва да продължат да отглеждат заявените месодайни крави и/или юници най-малко 80 дни от деня, следващ последния ден за подаване на заявленията за подпомагане.

(4) В стопанството на земеделските стопани, кандидати по схемата по ал. 1, трябва да са регистрирани новородени телета, съответстващи най-малко на 0,4 телета на допустимо за подпомагане по схемата животно за периода от 1 октомври на предходната година до 30 септември на годината на кандидатстване.

(5) Помощта по схемата по ал. 1 се изплаща до 250-ото допустимо за подпомагане по схемата животно в стопанството.

(6) Размерът на помощта по схемата по ал. 1 се определя на брой допустими за подпомагане животни, за които е изпълнено условието по ал. 4.

Чл. 21. (1) Право на подпомагане по схемата за обвързано подпомагане за месодайни крави под селекционен контрол имат земеделски стопани, които оглеждат в стопанството си 20 и повече месодайни крави от една порода под селекционен контрол с предназначение за производство на месо.

(2) Заявените за подпомагане животни по схемата по ал. 1 трябва да:

1. са идентифицирани с по една ушна марка на всяко ухо, одобрена от БАБХ, с еднакъв идентификационен номер;

2. са въведени в системата за идентификация и регистрация на животните на БАБХ;

3. са вписани в регистъра на животните в животновъдния обект съгласно изискванията на чл. 132, ал. 1, т. 8 ЗВД;

4. имат индивидуални паспорти съгласно изискванията на чл. 132, ал. 1, т. 9 ЗВД;

5. са вписани в Главния раздел на родословната книга в съответствие с изискванията на Регламента относно разплодните животни;

6. са вписани в регистрите по чл. 18, ал. 6 от Закона за животновъдството;

7. имат издадени зоотехнически сертификати, които се проверяват при контрола по чл. 26а, ал. 2 ЗПЗП.

(3) Земеделските стопани, кандидати по схемата по ал. 1, трябва да продължат да отглеждат заявените животни най-малко 80 дни от деня, следващ последния ден за подаване на заявленията за подпомагане.

(4) В стопанството на земеделските стопани, кандидати по схемата по ал. 1, трябва да са регистрирани новородени телета, съответстващи най-малко на 0,5 телета на допустимо за подпомагане по схемата животно за периода от 1 октомври на предходната година до 30 септември на годината на кандидатстване.

(5) Условията по ал. 2, т. 5 и 6 се проверяват и отбелязват от ИАСРЖ в системата за идентификация и регистрация на животните на БАБХ.

(6) Размерът на помощта по схемата по ал. 1 се определя на брой допустими за подпомагане животни, за които е изпълнено условието по ал. 4.“

**§ 10.** В чл. 22 се правят следните изменения:

1. В ал. 1 основният текст се изменя така:

„(1) Право на подпомагане по схемата за обвързано подпомагане за овце-майки и/или кози-майки в планински райони (10 – 49 животни) имат земеделски стопани, чиито стопанства са в планински райони и в тях се отглеждат:“.

2. Алинея 2 се изменя така:

„(2) Заявените за подпомагане по схемата по ал. 1 животни трябва да:

1. са идентифицирани с одобрени от БАБХ:

а) обикновена ушна марка и електронно средство за идентификация – за животните, родени след 31.12.2009 г.;

б) обикновена ушна марка и/или електронно средство за идентификация – за животните, родени преди 31.12.2009 г.;

2. са въведени в системата за идентификация и регистрация на животните на БАБХ;

3. са вписани в регистъра на животните в животновъдния обект съгласно изискванията на чл. 132, ал. 1, т. 8 ЗВД.“

3. В ал. 3 думите „Земеделският стопанин трябва да продължи да отглежда“ се заменят със „Земеделските стопани трябва да продължат да отглеждат“.

4. Алинея 4 се изменя така:

„(4) Размерът на помощта по схемата по ал. 1 се определя въз основа на броя на заявените и допустими за подпомагане животни в стопанството.“

**§ 11.** Член 23 се изменя така:

„Чл. 23. (1) Право на подпомагане по схемата за обвързано подпомагане за овце-майки и/или кози-майки под селекционен контрол имат земеделски стопани, които отглеждат в стопанството си:

1. 50 и повече овце-майки под селекционен контрол от една порода, и/или

2. 20 и повече кози-майки под селекционен контрол от една порода.

(2) Заявените за подпомагане животни по схемата по ал. 1 трябва да:

1. са идентифицирани с одобрени от БАБХ:

а) обикновена ушна марка и електронно средство за идентификация – за животните, родени след 31.12.2009 г.;

б) обикновена ушна марка и/или електронно средство за идентификация – за животните, родени преди 31.12.2009 г.;

2. са въведени в системата за идентификация и регистрация на животните на БАБХ;

3. са вписани в регистъра на животните в животновъдния обект съгласно чл. 132, ал. 1, т. 8 ЗВД.

4. са с доказан произход;

5. са вписани в регистрите по чл. 18, ал. 6 от Закона за животновъдството;

6. имат издадени зоотехнически сертификати, които се проверяват при контрола по чл. 26а, ал. 2 ЗПЗП.

(3) Земеделските стопани, кандидати по схемата по ал. 1, трябва да продължат да отглеждат заявените овце-майки и/или кози-майки най-малко 80 дни от деня, следващ последния ден за подаване на заявленията за подпомагане.

(4) Земеделските стопани, кандидати по схемата по ал. 1, трябва да отговарят на следните условия:

1. да са реализирали количества мляко и/или млечни продукти в еквивалент мляко, съответстващи най-малко на 70 кг на овца-майка и/или коза-майка от млечните породи съгласно приложение № 7, за периода от 1 октомври на предходната година до 30 септември на годината на кандидатстване;

2. в стопанството на земеделския стопанин да са регистрирани приплоди от допустимите животни от породи, ползвани за месо, съгласно приложение № 7, съответстващи най-малко на 1 приплод на овца-майка и/или коза-майка, за периода от 1 октомври на предходната година до 30 септември на годината на кандидатстване;

3. точки 1 и 2 не се прилагат за допустимите животни от автохтонни породи съгласно приложение № 7.

(5) Условията по ал. 2, т. 4 и 5 се проверяват и отбелязват от ИАСРЖ в системата за идентификация и регистрация на животните на БАБХ.

(6) Размерът на помощта по схемата по ал. 1 се определя на брой допустими за подпомагане животни, за които земеделските стопани са изпълнили условията по ал. 4.“

**§ 12.** В чл. 24 се правят следните изменения и допълнения:

1. Алинея 2 се изменя така:

„(2) Заявените за подпомагане животни по схемата по ал. 1 трябва да:

1. са идентифицирани с по една ушна марка на всяко ухо, одобрена от БАБХ, с еднакъв идентификационен номер;

2. са въведени в системата за идентификация и регистрация на животните на БАБХ;

3. са вписани в регистъра на животните в животновъдния обект съгласно изискванията на чл. 132, ал. 1, т. 8 ЗВД;

4. имат индивидуални паспорти за идентифициране съгласно изискванията на чл. 132, ал. 1, т. 9 ЗВД.“

2. В ал. 3 думите „Земеделският стопанин трябва да продължи да отглежда“ се заменят със „Земеделските стопани трябва да продължат да отглеждат“.

3. Алинея 4 се изменя така:

„(4) Земеделските стопани, кандидати по схемата по ал. 1, са реализирали количества мляко и/или млечни продукти в еквивалент мляко, съответстващи най-малко на 400 кг мляко на допустимо животно, за периода от 1 октомври на предходната година до 30 септември на годината на кандидатстване.“

4. Създава се ал. 5:

„(5) Размерът на помощта по схемата по ал. 1 се определя на брой допустими за подпомагане животни, за които земеделските стопани са изпълнили условието по ал. 4.“

**§ 13.** В чл. 25 се правят следните изменения и допълнения:

1. В ал. 1 в основния текст думите „Лицата, които кандидатстват по схемите по чл. 18, т. 1 – 6“ се заменят със „Земеделските стопани – кандидати по схемите по чл. 18, т. 1 – 8“.

2. Алинея 2 се изменя така:

„(2) Подпомагане по схемите по чл. 18, т. 1 – 8 се изплаща и когато кандидатите са преместили част или всички от заявените за подпомагане животни или животните, с които са ги заменили по реда на ал. 1, в животновъден обект – пасище, отговарящ на условията по съответната схема, регистриран на името на земеделския стопанин и това е отразено в системата за идентификация и регистрация на животните на БАБХ.“

**§ 14.** В чл. 26 се правят следните изменения и допълнения:

1. Досегашният текст става ал. 1 и в нея думите „т. 1 – 5“ се заменят с „т. 1 – 7“.

2. Създават се ал. 2 и 3:

„(2) Животните, заявени за подпомагане по схемата за преходна национална помощ за овце-майки и/или кози-майки, не са допустими за подпомагане по схемата за обвързано подпомагане за овце-майки и кози-майки под селекционен контрол.

(3) Животните, заявени за подпомагане по схемата за обвързано подпомагане за овце-майки и кози-майки под селекционен контрол, не са допустими за подпомагане по схемата за преходна национална помощ за овце-майки и/или кози-майки.“

**§ 15.** Член 27 се изменя така:

„Чл. 27. (1) През периода на прилагане на схемите по чл. 18, т. 1, 2, 4 и 5 считано от 2015 г. (включително) се изплаща финансова помощ за допустими животни само по едно направление – млечно или месодайно.

(2) При прилагане на схемата по чл. 18, т. 3 се изплаща финансова помощ за допустими крави с предназначение за производство на мляко.

(3) При промяна на предназначението на животно, заявено към първата година на кандидатстване по схемите за обвързано с производството подпомагане или породата по схемата по чл. 18, т. 7, то се счита за животно с нередност по схемите.

(4) В случай че при осъществяване на контрола по чл. 26а, ал. 2 ЗПЗП при проверка на крави и биволи ДФЗ – РА, установи несъответствия във връзка със системата за идентификация и регистрация на БАБХ, които се отнасят до грешни данни в регистъра по чл. 132, ал. 1, т. 8 ЗВД или паспортите на животните, при две последователни проверки за период от 24 месеца, животните се считат за животни с нередност.“

**§ 16.** Създава се чл. 27а:

„Чл. 27а. (1) Реализацията на количествата мляко по чл. 19, 19а, 23 и 24 се доказва със:

1. фактури, издадени от земеделския стопанин за доставки на първи изкупвачи на мляко, с които има регистрирани договори за доставки в ДФЗ – РА – когато земеделският стопанин е търговец по смисъла на чл. 1 от Търговския закон;

2. приемно-предавателни протоколи за доставки с реквизитите по чл. 6, ал. 1 от Закона за счетоводството, издадени от първи изкупвачи на мляко, с които земеделският стопанин има договори за доставки, регистрирани в ДФЗ – РА – когато земеделските стопани са лица по чл. 9, ал. 2 от Закона за данъците върху доходите на физическите лица;

3. фактури за реализирани доставки – когато земеделските стопани доставят на търговци в други държави – членки на Европейския съюз;

4. фактури и/или касови бележки за директни продажби на мляко и/или млечни продукти – когато земеделските стопани са регистрирани или вписани по Наредба № 26 от 2010 г. за специфичните изисквания за директни доставки на малки количества суровини и храни от животински произход (ДВ, бр. 84 от 2010 г.), наричана по-нататък „Наредба № 26 от 2010 г.“;

5. фактури и/или фискални касови бележки, издадени от фискално устройство, за реализирани млечни продукти – когато земеделският стопанин е със затворен цикъл на производство и има регистрирано млекопреработвателно предприятие по чл. 12 от Закона за храните;

6. приемно-предавателни протоколи с реквизитите по чл. 6, ал. 1 от Закона за счетоводството за доставка на сурово мляко за преработка на ишлеме в млекопреработвателно предприятие;

7. фактури и/или касови бележки за директно продадено сурово мляко от земеделския стопанин на други земеделски стопани за изхранване на животните – когато земеделският стопанин е вписан като производител на мляко, предназначено за изхранване на животни в други стопанства в публичния списък на регистрираните земеделски стопани, които извършват дейности на ниво първично производство на фуражи и свързаните с това дейности, съгласно чл. 5, параграф 1 от Регламент (ЕО) № 183/2005 на Европейския парламент и на Съвета от 12 януари 2005 г. за определяне на изискванията за хигиена на фуражите (ОВ L 35 от 8 февруари 2005 г.).

(2) Документите по ал. 1 трябва да са с дата на издаване в периода от 1 октомври на предходната година до 30 септември на годината на кандидатстване и се представят в срок от 5 до 30 октомври на годината на кандидатстване в съответната областна дирекция на ДФЗ – РА по постоянен адрес на кандидата – физическо лице, или адрес на управление на кандидата – юридическо лице или едноличен търговец. Документите се подават лично или чрез представител, упълномощен с нотариално заверено пълномощно.

(3) Българската агенция по безопасност на храните предоставя на ДФЗ – РА на 1 октомври в годината на кандидатстване следните актуални списъци и регистри за определяне на директни продажби:

1. списък с одобрените предприятия за търговия с храни от животински произход с държави членки – Секция IX Млечни продукти;

2. обекти, регистрирани съгласно чл. 1, т. 1 от Наредба № 26 от 2010 г.;

3. обекти, регистрирани в съответствие с чл. 1, т. 2 от Наредба № 26 от 2010 г.;

4. списък на земеделските стопани, регистрирани съгласно условията на Наредба № 3 от 1999 г. за създаване и поддържане на регистър на земеделските стопани (ДВ, бр. 10 от 1999 г.) и подали декларация като производители на първични фуражи.

(4) При превръщане на млякото от обемни в тегловни единици и при определяне на млечния еквивалент за млечни продукти се прилага методиката съгласно приложение № 8.

(5) Кандидатите по схемите по чл. 19, 19а, 23 и 24 удостоверяват реализираните количества мляко и/или млечни продукти в еквивалент мляко, като представят декларация и опис на документите по образец, утвърден от изпълнителния директор на ДФЗ – РА. В декларацията кандидатите отбелязват по коя схема за подпомагане е представен всеки документ по ал. 1.

(6) Документите по ал. 1 могат да бъдат предоставени от ДФЗ – РА за проверка от Националната агенция за приходите.

(7) Държавен фонд „Земеделие“ – РА, установява приплодите от животните по чл. 20, 21 и 23 чрез проверка в системата за идентификация и регистрация на животните на БАБХ за периода от 1 октомври на предходната година до 30 септември на годината на кандидатстване.“

**§ 17.** Членове 28 и 29 се изменят така:

„Чл. 28. (1) Министърът на земеделието и храните определя със заповед размера на плащането за едно допустимо животно по схемите по чл. 18, т. 1 – 8.

(2) Министърът на земеделието и храните определя размера на плащането по схемите по чл. 18, т. 2, 5 и 8, като прилага модулиран размер на подпомагането: за първите 250 (включително) допустими животни на всички стопанства и за над 250-ото допустимо животно при спазване на съотношението между двата размера на подпомагане: 1,25:1.

(3) Министърът на земеделието и храните определя размера на плащането по схемата по чл. 18, т. 7, като прилага модулиран размер на подпомагането: за първите 300 (включително) допустими животни и за над 300-ото допустимо животно при спазване на съотношението между двата размера на подпомагане: 1,25:1.

(4) Заповедта по ал. 1 се публикува на интернет страниците на Министерството на земеделието и храните и на ДФЗ – РА.

Чл. 29. (1) Право на подпомагане по схемата за обвързано подпомагане за плодове имат земеделските стопани на територията на цялата страна, които стопанисват минимум 0,5 ха (заедно или поотделно) допустими за подпомагане площи с плодове от следните видове култури: ягоди, малини, ябълки, круши, кайсии и зарзали, череши, вишни, праскови и нектарини.

(2) Заявените площи от кандидатите по схемата по ал. 1 подлежат на подпомагане, когато:

1. са заети с културите по ал. 1 и са с минимална площ на парцела 0,1 ха;

2. отговарят на условията за подпомагане по смисъла на чл. 32, параграфи 2, 3 и 4 от Регламент (ЕС) № 1307/2013;

3. през годината на заявяване е получен и реализиран на пазара добив от заявените за подпомагане култури съгласно приложение № 5.

(3) Размерът на помощта по схемата по ал. 1 се определя за толкова заявени и допустими за подпомагане хектари, за колкото земеделските стопани са реализирали количество плодове по ал. 2, т. 3 и са представили доказателства за това.

(4) Земеделските стопани получават завишено плащане на площ за първите до 30 хектара, за които имат право на подпомагане, и плащане с по-нисък размер за допустимите за подпомагане площи над 30-ия ха. Съотношението между двата размера на подпомагането е 1,5:1.“

**§ 18.** Създава се чл. 29а:

„Чл. 29а. (1) Право на подпомагане по схемата за обвързано подпомагане за сливи и десертно грозде имат земеделски стопани на територията на цялата страна, които стопанисват минимум 0,5 ха (заедно или поотделно) допустими за подпомагане площи със сливи и/или десертно грозде.

(2) Заявените площи от кандидатите по схемата по ал. 1 подлежат на подпомагане, когато:

1. са заети с културите по ал. 1 и са с минимална площ на парцела 0,1 ха;

2. отговарят на условията за подпомагане по смисъла на чл. 32, параграфи 2, 3 и 4 от Регламент (ЕС) № 1307/2013;

3. през годината на заявяване е получен и реализиран на пазара добив от заявените за подпомагане култури съгласно приложение № 5.

(3) Размерът на помощта по схемата по ал. 1 се определя за толкова заявени и допустими за подпомагане хектари, за колкото земеделските стопани са реализирали количество плодове по ал. 2, т. 3 и са представили доказателства за това.

(4) Земеделските стопани, кандидати по схемата по ал. 1, получават завишено плащане на площ за първите до 30 хектара, за които имат право на подпомагане, и плащане с по-нисък размер за допустимите за подпомагане площи над 30-ия ха. Съотношението между двата размера на подпомагането е 1,5:1.“

**§ 19.** Член 30 се изменя така:

„Чл. 30. (1) Право на подпомагане по схемата за обвързано подпомагане за зеленчуци имат земеделски стопани на територията на цялата страна, които стопанисват минимум 0,5 ха допустими за подпомагане площи със зеленчуци – полско производство (заедно или поотделно), от следните видове култури: домати, пипер, краставици, корнишони, лук – кромид зрял, патладжан, моркови, чесън (зрял), картофи, и/или със зеленчуци – оранжерийно производство (заедно или поотделно), от следните видове култури: домати, пипер, краставици.

(2) Заявените площи от кандидатите по схемата по ал. 1 подлежат на подпомагане, когато:

1. са заети с културите по ал. 1 и са с минимална площ на парцела 0,1 ха;

2. през годината на заявяване на тях се отглеждат зеленчуци – полско производство;

3. отговарят на условията за подпомагане по смисъла на чл. 32, параграфи 2, 3 и 4 от Регламент (ЕС) № 1307/2013;

4. през годината на заявяване е получен и реализиран на пазара добив от заявените за подпомагане култури съгласно приложение № 5.

(3) На подпомагане по схемата по ал. 1 подлежат площите със зеленчуци – полско производство.

(4) Размерът на помощта по схемата по ал. 1 се определя за толкова заявени и допустими за подпомагане хектари, за колкото е изпълнено условието по ал. 2, т. 4 и са представени доказателства за това.

(5) Земеделските стопани, кандидати по схемата по ал. 1, получават завишено плащане на площ за първите до 30 хектара, за които имат право на подпомагане, и плащане с по-нисък размер за допустимите за подпомагане площи над 30-ия ха. Съотношението между двата размера на подпомагането е 1,5:1.“

**§ 20.** Създава се чл. 30а:

„Чл. 30а. (1) Право на подпомагане по схемата за обвързано подпомагане за главесто зеле, дини и пъпеши имат земеделски стопани на територията на цялата страна, които стопанисват минимум 0,5 ха (заедно или поотделно) допустими за подпомагане площи от главесто зеле, дини и/или пъпеши – полско производство.

(2) Заявените площи от кандидатите по схемата по ал. 1 подлежат на подпомагане, когато:

1. са заети с изброените култури и са с минимална площ на парцела 0,1 ха;

2. през годината на заявяване на тях се отглеждат зеле, дини и/или пъпеши – полско производство;

3. отговарят на условията за подпомагане по смисъла на чл. 32, параграфи 2, 3 и 4 от Регламент (ЕС) № 1307/2013;

4. през годината на заявяване е получен и реализиран на пазара добив от заявените за подпомагане култури съгласно приложение № 5.

(3) Размерът на помощта по схемата по ал. 1 се определя за толкова заявени и допустими за подпомагане хектари, за колкото е изпълнено условието по ал. 2, т. 4 и са представени доказателства за това.

(4) Земеделските стопани, кандидати по схемата по ал. 1, получават завишено плащане на площ за първите до 30 хектара, за които имат право на подпомагане, и плащане с по-нисък размер за допустимите за подпомагане площи над 30-ия ха. Съотношението между двата размера на подпомагането е 1,5:1.“

**§ 21.** Член 31 се изменя така:

„Чл. 31. (1) Право на подпомагане по схемата за обвързано подпомагане за зеленчуци – оранжерийно производство, имат земеделски стопани на територията на цялата страна, които стопанисват минимум 0,5 ха допустими за подпомагане площи със зеленчуци (заедно или поотделно) от следните видове култури: домати, пипер и краставици – оранжерийно производство, и/или със зеленчуци – полско производство (заедно или поотделно), от следните видове култури: домати, пипер, краставици, корнишони, лук – кромид зрял, патладжан, моркови, чесън (зрял), картофи.

(2) Земеделските стопани, кандидати по схемата по ал. 1, получават подпомагане, когато през годината на заявяване от заявените площи е получен и реализиран на пазара минимален добив съгласно приложение № 5 поне за една от заявените за подпомагане култури – оранжерийно производство.

(3) Заявените площи по схемата по ал. 1 подлежат на подпомагане, когато:

1. са заети с културите по ал. 1 и са с минимална площ на парцела 0,1 ха;

2. през годината на заявяване на тях се отглеждат домати, пипер и/или краставици – оранжерийно производство;

3. отговарят на условията за подпомагане по смисъла на чл. 32, параграфи 2, 3 и 4 от Регламент (ЕС) № 1307/2013.

(4) На подпомагане по схемата по ал. 1 подлежат площите със зеленчуци – оранжерийно производство.

(5) Размерът на помощта по схемата по ал. 1 се определя на брой допустими за подпомагане хектари, от които земеделските стопани са реализирали среден добив от домати, пипер и/или краставици – оранжерийно производство, съгласно приложение № 5 и са представили доказателства за този реализиран среден добив.“

**§ 22.** В чл. 32 се правят следните изменения и допълнения:

1. В ал. 1 думата „минимални“ се заличава, а думите „чл. 29, 30 и 31“ се заменят с „чл. 29, 29а, 30, 30а и 31“.

2. В ал. 5 думите „чл. 29, 30 и 31“ се заменят с „чл. 29, 29а, 30, 30а и 31“, а думите „в размер 75 %“ се заменят с „в размер 50 %“.

**§ 23.** В чл. 32а думите „по чл. 29, 30 и 31“ се заличават.

**§ 24.** В чл. 33, ал. 1 думите „грах (фуражен за зърно)“ се заменят с „грах за зърно (зимен и пролетен) и зелен грах“.

**§ 25.** В чл. 34, ал. 1 думите „чл. 18, т. 7 – 10“ се заменят с „чл. 18, т. 9 – 14“.

**§ 26.** В раздел II се създава чл. 34а:

„Чл. 34а. Държавен фонд „Земеделие“ – РА, не извършва плащане на земеделски стопани, за които при проверки се установи, че са нарушили чл. 60 от Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (OB L 347 от 20 декември 2013 г.).“

**§ 27.** В чл. 39, ал. 1 т. 2 се изменя така:

„2. животните по т. 1 са идентифицирани с одобрени от БАБХ:

а) обикновена ушна марка и електронно средство за идентификация – за животните, родени след 31.12.2009 г.;

б) обикновена ушна марка и/или електронно средство за идентификация – за животните, родени преди 31.12.2009 г.;“

**§ 28.** Навсякъде в наредбата абревиатурата „СИРЖ“ се заменя със „системата за идентификация и регистрация на животните“.

**§ 29.** Приложение № 4 към чл. 14 се изменя така:

„Приложение № 4 към чл. 14

Коефициенти за преобразуване и тегловни коефициенти за ЕНП

|  |  |  |  |
| --- | --- | --- | --- |
| Характеристики | Коефициент за преобразуване | Тегловен коефициент | ЕНП |
| Угари (за 1 кв. м) | - | 1 | 1 кв. м |
| Жив плет/обрасла с дървесна растителност ивица (за 1 м)/редици от дървета (за 1 м) | 5 | 2 | 10 кв. м |
| Групи от дървета (за 1 кв. м) | - | 1,5 | 1,5 кв. м |
| Синори (полски граници) (за 1 м) | 6 | 1,5 | 9 кв. м |
| Ивици допустими площи на границата между обработваеми земи и гори без производство (за 1 м) | 6 | 1,5 | 9 кв. м |
| Площи с дървесни култури с кратък цикъл на ротация (за 1 кв. м) | - | 0,3 | 0,3 кв. м |
| Площи с междинни култури или зелено покритие (за 1 кв. м) | - | 0,3 | 0,3 кв. м |
| Площи с азотфиксиращи култури (за 1 кв. м) | - | 0,7 | 0,7 кв.м |

“

**§ 30.** Приложение № 5 към чл. 29, 29а, 30, 30а, 31 и 32 се изменя така:

„Приложение № 5 към чл. 29, 29а, 30, 30а, 31 и 32

|  |  |  |
| --- | --- | --- |
| Култури | Добив, кг/ха |   |
| Зеленчукови култури – полско производство: |   |   |
| Домати | 19 000 |   |
| Пипер | 13 400 |   |
| Краставици | 20 750 |   |
| Корнишони | 19 000 |   |
| Главесто зеле | 17 460 |   |
| Лук – кромид зрял | 12 450 |   |
| Патладжан | 18 980 |   |
| Морков | 12 430 |   |
| Чесън (зрял) | 3 510 |   |
| Картофи | 19 900 |   |
| Дини | 24 870 |   |
| Пъпеши |  8 450 |   |

|  |  |  |
| --- | --- | --- |
| Овощни култури и десертно грозде (плодове): | Добив, кг/ха |   |
| Ябълки | 12 830 |   |
| Ягоди      | 4 980 |   |
| Круши | 7 600 |   |
| Кайсии и зарзали | 4 970 |   |
| Праскови и нектарини | 7 500 |   |
| Сливи | 7 800 |   |
| Череши | 4 700 |   |
| Вишни | 4 200 |   |
| Малини | 3 300 |   |
| Десертно грозде | 4 500 |   |

|  |  |  |
| --- | --- | --- |
| Оранжерийно производство – зеленчуци: | Минимален добив, кг/ха | Среден добив, кг/ха |
| Домати в оранжерии | 72 000 | 224 000 |
| Пипер в оранжерии | 45 000 | 85 000 |
| Краставици в оранжерии | 81 000 | 320 000 |

“

**§ 31.** Създават се приложение № 6 към чл. 19а, ал. 4, приложение № 7 към чл. 23, ал. 4 и приложение № 8 към чл. 27а, ал. 4:

„Приложение № 6 към чл. 19а, ал. 4

Списък на застрашените от изчезване породи говеда под селекционен контрол

1. Българско сиво говедо;

2. Искърско говедо;

3. Родопско късорого говедо;

4. Българско родопско говедо;

5. Българско червено говедо;

6. Българско кафяво говедо;

7. Българско сименталско говедо.

Приложение № 7 към чл. 23, ал. 4, т. 1, 2 и 3

Списък на автохтонните породи овце и кози под селекционен контрол

1. Каракачанска овца;

2. Копривщенска овца;

3. Сакарска овца;

4. Котленска овца;

5. Местна старозагорска овца;

6. Местна карнобатска овца;

7. Тетевенска овца;

8. Западностаропланинска овца;

9. Брезнишка овца;

10. Софийска (Елинпелинска) овца;

11. Средностаропланинска овца;

12. Среднородопска овца;

13. Медночервена шуменска овца;

14. Дъбенска овца;

15. Реплянска овца;

16. Бяла маришка овца;

17. Вакла маришка овца;

18. Калоферска дългокосместа коза;

19. Местна дългокосместа коза (Малашевски тип);

20. Българска виторога дългокосместа коза;

21. Местна дългокосместа коза.

Списък на млечните породи овце и кози под селекционен контрол

1. Синтетична популация Българска млечна;

2. Плевенска черноглава овца;

3. Лакон;

4. Асаф;

5. Аваси;

6. Хиос;

7. Българска бяла млечна коза;

8. Англонубийска коза;

9. Тогенбургска коза;

10. Саанска коза;

11. Алпийска коза.

Списък на породите овце и кози, ползвани за месо, под селекционен контрол

1. Ил дьо Франс;

2. Мутон шароле;

3. Старопланински Цигай;

4. Родопски Цигай;

5. Кавказка тънкорунна;

6. Асканийска тънкорунна;

7. Североизточна българска тънкорунна;

8. Тракийска тънкорунна;

9. Карнобатска тънкорунна;

10. Романовска;

11. Боер.

Приложение № 8 към чл. 27а, ал. 4

М Е Т О Д И К А

за превръщане на сурово мляко от обемни в тегловни единици и на млечните продукти от мляко в млечен еквивалент

І.1. 1 литър сурово краве, козе и биволско мляко = 1,03 кг.

2. 1 литър сурово овче мляко = 1,035 кг.

ІІ. Необходимо количество сурово мляко в килограми за получаване на 1 килограм готов млечен продукт.

1. краве и козе мляко:

а) за 1 кг масло                        = 22,5 кг мляко;

б) за 1 кг сметана                     = 7,90 кг мляко;

в)  за 1 кг сирене твърдо (кашкавал)     = 10,3 кг мляко;

г)  за 1 кг сирене (бяло саламурено)       = 6,8 кг мляко;

д)  за 1 кг кисело мляко              = 1,04 кг мляко;

е)  за 1 кг млечна извара             = 5,55 кг мляко;

ж)  пастьоризирано мляко           = 1,02 кг мляко.

2. овче мляко:

а)  за 1 кг сирене твърдо (кашкавал)        = 7 кг мляко;

б)  за 1 кг сирене (бяло саламурено)      = 4,8 кг мляко;

в) за 1 кг кисело мляко               = 1,06 кг мляко;

г)  пастьоризирано мляко            = 1,04 кг мляко.

3. биволско мляко:

а)  за 1 кг сирене твърдо (кашкавал)     = 10,1 кг мляко;

б)  за 1 кг сирене  (бяло саламурено)     = 6,6 кг мляко;

в) за 1 кг кисело мляко               = 1,04 кг мляко;

г)  пастьоризирано мляко            = 1,02 кг мляко.“

**§ 32.** В § 1 на допълнителните разпоредби се правят следните изменения и допълнения:

1. Точки 3 и 4 се изменят така:

„3. „Месодайни крави“ са крави на възраст над 24 месеца, които в системата за идентификация и регистрация на животните на БАБХ са вписани с предназначение за производство на месо.

4. „Юници“ са женски говеда на възраст над 8 месеца, които още не са се отелвали, които в системата за идентификация и регистрация на животните на БАБХ са вписани с предназначение за производство на месо.“

2. Създава се т. 4а:

„4а. „Биволи по схемата за обвързано подпомагане за биволи“ са женски животни на 18 месеца и повече.“

3. Създават се т. 12, 13, 14, 15, 16 и 17:

„12. „Планински райони“ са землищата на населените места съгласно чл. 3, ал. 1 от Наредбата за определяне на критериите за необлагодетелстваните райони и териториалния им обхват, приета с ПМС № 30 от 2008 г. (ДВ, бр. 20 от 2008 г.).

13. „Стопанство в планински район“ е стопанство, в което всички регистрирани животновъдни обекти по реда на ЗВД на името на един земеделски стопанин, са разположени в планински райони.

14. „С доказан произход“ по схемата за обвързано подпомагане за овце майки и/или кози майки са животни, посочени от развъдните организации или от ИАСРЖ в случаите по чл. 3б, ал. 1, т. 7 от Закона за животновъдството като вписани в Родословната книга.

15. „Доставки“ са доставките на мляко към първи изкупвачи по чл. 55д от Закона за прилагане на общата организация на пазарите на земеделски продукти на Европейския съюз.

16. „Директни продажби“ са продажбите на мляко и млечни продукти: произведени в стопанството на земеделски стопанин, регистрирано или вписано по Наредба № 26 от 2010 г; произведени в стопанството на земеделски стопанин със затворен цикъл на производство, с регистрирано млекопреработвателно предприятие по чл. 12 от Закона за храните; при доставка на сурово мляко от земеделски стопанин до млекопреработвателно предприятие за преработка на ишлеме; продажба на сурово мляко от земеделски стопанин, регистриран съгласно чл. 15, ал. 2 от Закона за фуражите за изхранване на животните на други земеделски стопани.

17. „Преработка на ишлеме“ – производство на млечни продукти в млекопреработвателно предприятие по поръчка на земеделски стопанин от мляко, произведено в стопанството му.“

**Заключителни разпоредби**

**§ 33.** В Наредба № 5 от 2009 г. за условията и реда за подаване на заявления по схеми и мерки за директни плащания (обн., ДВ, бр. 22 от 2009 г.; изм., бр. 37 от 2009 г., бр. 14, 19, 22 и 55 от 2010 г., бр. 18, 35, 51, 89 и 96 от 2011 г., бр. 21 от 2012 г., бр. 23 от 2013 г., бр. 22 от 2014 г., бр. 16, 31 и 38 от 2015 г., бр. 16 и 40 от 2016 г.) се правят следните изменения и допълнения:

1. В чл. 1:

а) точки 6 – 14 се изменят така:

„6. схема за обвързано подпомагане за млечни крави(СМлК);

7. схема за обвързано подпомагане за млечни крави под селекционен контрол – (ЕЖСК-мляко);

8. схема за обвързано подпомагане за млечни крави в планински райони (5 – 9 животни) (СМлК-пл);

9. схема за обвързано подпомагане за месодайни крави и/или юници – (СМКЮ);

10. схема за обвързано подпомагане за месодайни крави под селекционен контрол (ЕЖСК – месо);

11. схема за обвързано подпомагане за овце-майки и кози-майки в планински райони (10 – 49 животни) – (ДПЖ-пл);

12. схема за обвързано подпомагане за овце майки и кози майки под селекционен контрол (ДПЖСК);

13. схема за обвързано подпомагане за биволи (Биволи);

14. схема за обвързано подпомагане за плодове (основна група) (СП – основна);

б) създават се нови точки 15, 16, 17 и 18:

„15. схема за обвързано подпомагане за плодове (сливи и десертно грозде) (СП – други);

16. схема за обвързано подпомагане за зеленчуци (основна група) (СЗ – основна);

17. схема за обвързано подпомагане за оранжерийни зеленчуци (СЗо);

18. схема за обвързано подпомагане за зеленчуци (зеле, дини и пъпеши) (СЗ – други);“.

в) досегашните т. 15 – 25 стават съответно т. 19 – 29.

2. В чл. 3, ал. 1:

а) в т. 3, буква „ж“ думите „т. 16“ се заменят с „т. 20“

б) в т. 6, в основния текст думата „Системата“ се заменя със „система“.

3. В чл. 5 ал. 3 се изменя така:

„(3) Когато ползваните земеделски парцели са в обхвата на екологична мрежа Натура 2000, общинските служби по земеделие предоставят на земеделските стопани и информация за забраните за земеделски дейности на тези парцели, разписани в заповедите за обявяване на зоните по Натура 2000, за които е предвидена финансова помощ съгласно чл. 7 от Наредба № 5 от 2015 г. за прилагане на мярка 12 „Плащания по Натура 2000 и Рамковата директива за водите“ от Програмата за развитие на селските райони за периода 2014 – 2020 г. (ДВ, бр. 16 от 2015 г.).

4. В чл. 10, ал. 4 след думите „схеми и мерки за подпомагане“ се добавя „или има очертана площ“.

5. В чл. 14 се създава ал. 9:

„(9) Декларациите по ал. 4 могат да бъдат подавани в периода от деня, следващ последния ден за подаване на заявления за съответната кампания съгласно чл. 12, ал. 2, до 1 октомври на годината на кандидатстване.“

6. В чл. 17, ал. 8 думите „след прилагане на процедурата по чл. 18, ал. 1“ се заличават.

7. В преходните разпоредби се създава § 1е:

„§ 1е. За кампания 2016 г. срокът за подаване на декларация по чл. 14, ал. 4 е до крайната дата за прием на заявления за кампания 2017 г.“

8. Заявлението за подпомагане се изменя така:

[ВИЖ заявлението](http://dv.parliament.bg/DVPics/2017/19_17/19_zaiavlenie.pdf)

**§ 34.** В Наредба № 3 от 1999 г. за създаване и поддържане на регистър на земеделските стопани (обн., ДВ, бр. 10 от 1999 г.; изм. и доп., бр. 106 от 2000 г., бр. 99 от 2001 г., бр. 39 от 2002 г., бр. 1 от 2003 г., бр. 20 от 2005 г., бр. 3 от 2007 г.; изм. с Решение № 2312 от 7.03.2007 г. на ВАС на РБ – бр. 23 от 2007 г. и Решение № 5821 от 2007 г. на ВАС на РБ – бр. 48 от 2007 г., бр. 2 от 2008 г., бр. 3, 79 и бр. 89 от 2011 г., бр. 23 от 2012 г., бр. 110 от 2013 г., бр. 22, 43 и 63 от 2014 г., бр. 31 от 2015 г., бр. 52 и 105 от 2016 г.) се правят следните изменения и допълнения:

1. В чл. 8:

а) алинея 2 се изменя така:

„(2) Физическите лица представят за проверка документ за самоличност. Земеделските стопани, които ползват земеделска земя, вписват в анкетните формуляри имотите, които ще ползват през съответната година и за които имат регистрирано правно основание за ползване съгласно чл. 41 ЗПЗП. При вписване в анкетния формуляр на имоти в регулация представят и документи, доказващи правното основание за ползването им, или заверка от кмета/кметския наместник на населеното място по местонахождение на имота. Когато земеделските стопани отглеждат животни, прилагат опис на номерата на ушните марки и/или електронните идентификатори по реда на чл. 7, ал. 2, опис на животните, които не подлежат на идентификация, или заверен опис от официалния ветеринарен лекар, контролиращ съответния животновъден обект. Земеделските стопани могат да попълнят и представят анкетна карта с анкетни формуляри на магнитен носител.“;

б) в ал. 7 след думите „датата на заверката“ се поставя запетая и се добавя „но не по-късно от края на срока по чл. 11, ал. 1 при годишна заверка,“.

2. В чл. 11, ал. 2 думите „или в сроковете по ал. 1“ се заменят с „от настъпване на промяната“.

3. В чл. 18, ал. 5 думите „два пъти в годината – в края на всяко шестмесечие“ се заменят с „ежемесечно“.

4. Приложение № 3 към чл. 8, ал. 4 се изменя така:

„Приложение № 3 към чл. 8, ал. 4

Декларация за извършване на дейности с първични фуражи

Декларирам, че извършвам следната/ите дейност/и, определени в член 5, параграф 1 от Регламент (ЕО) № 183/2005 за хигиена на фуражите (моля, отбележете дейността, която упражнявате в момента на подаване на заявлението за регистрация; възможни са повече от едно отбелязвания):

[ВИЖ декларацията](http://dv.parliament.bg/DVPics/2017/19_17/19_dekla.pdf)

УКАЗАНИЯ

за попълване на декларацията за извършване на дейности с първични фуражи

*Декларацията се попълва от земеделски стопанин, който произвежда и предлага на пазара първични фуражи!*

Данните в декларацията са обвързани с попълнената информация в таблица 2 на анкетния формуляр.

1. Точка 1 се попълва задължително. При посочване на един или повече от първите пет вида фуражи се посочват и културите:

| *Вид* | Култури |
| --- | --- |
| *зърнени* | обикновена (мека) пшеница |
| твърда пшеница |
| ечемик |
| ръж |
| тритикале |
| овес |
| царевица за зърно |
| сорго |
| просо |
| ориз |
| други зърнени |
| *бобови* | соя |
| фасул |
| грах |
| леща |
| нахут |
| други протеинодайни |
| *тревни* | люцерна |
| естествени ливади |
| пасища и мери |
| *силажни/сенажни* | царевица за силаж |
| *други* | захарно цвекло |
| памук |
| лен |
| слънчоглед |
| рапица |
| фуражни зеленчуци |
| други фуражни |
| картофи |

При посочване на последния вид фураж – мляко – се посочва и видът животни, за изхранването на които е предназначено млякото.

Извършване на допълнителни операции с първични фуражи може да се отбележи само след отбелязване на произвежданите първични фуражи!

2. Точки 2 или 3 могат да се отбележат при извършване на съответните дейности само след попълване на т. 1.

Указанията са неразделна част от декларацията за извършване на дейности с първични фуражи.“

**§ 35.** Наредбата влиза в сила от деня на обнародването й в „Държавен вестник“.

Министър: **Христо Бозуков**

1478